Amajyepfo – Assiel Musabyimana uherutse gutorerwa kuba Musenyeri wa Diyoseze ya Kigeme mu Itorero ry'Angilikani mu Rwanda uyu munsi yimitswe ahabwa inkoni y'ubushumba kuri stade ya Nyagisenyi i Nyamagabe. Ni mu birori kandi iyi Diyosezi yizihizaga isabukuru y'imyaka 25.
Inama y'Abepiskopi b'Itorero ry'Angilikani mu Rwanda tariki ya 12 Nzeri 2017 yatoye Rev. Musabyimana Assiel kuba Musenyeri wa Diyosezi ya Kigeme ngo asimbure Musenyeri Augustin Mvunabandi ugiye mukiruhuko cy'izabukuru.
Icyo gihe hari hiyamamaje/hamamajwe benshi ariko iyi nama y'Abepiskopi b'Abangilikani ihitamo Musabyimana ngo abe Musenyeri.
Uyu munsi habaye imihango yo kumwimika yambikwa ingofero y'abasenyeri anahabwa inkoni y'ubushumba mu mihango y'iri torero, isa n'ijya gusa n'uko bigenda muri Kiliziya Gatolika.
Amaze guhabwa ubushumba Musenyeri Musabyimana yavzue ko afite ingamba zo gufatanya n'abo ayoboye kugera ku iterambere, afasha guhindura imyumvire no kubyaza umusaruro bicye bafite.
Guverineri Mureshyankwano Marie Rose w'Intara y'Amajyepfo wari umutumirwa yasabye Musenyeri mushya kwita cyane ku muryango kugira ngo nawo wite ku rubyiruko rwubake igihugu giteye imbere kandi gifite amahoro.
Daniel Ntakiyimana umuturage wo muri iyi Diyosezi ya Kigeme yabwiye Umuseke ko icyo bifuza kuri Musenyeri mushya ari ugushyira imbaraga mu burezi bw'incuke agakomereza mu nzira y'uwo asimbuye wateje imbere uburezi mu mashuri abanza n'ayisumbuye.
Uyu munsi kandi Diyosezi ya Kigeme yizihije isabukuru y'imyaka 25 ibayeho, uyu Musenyeri Musabyimana akaba abaye Musenyeri wa Gatatu w'iyi Diyosezi.
Musabyimana yari Pastoro kuri Paroise y'Abatagatifu bose, ni umugabo ufite umugore n'abana batatu.
Christine NDACYAYISENGA
UMUSEKE.RW/Nyamagabe